钦定古今图书集成/理学汇编/学行典/第113卷 > 韩诗外传 > 《论改过一则》
## 钦定古今图书集成/理学汇编/学行典/第113卷 > 韩诗外传 > 《论改过一则》

传曰：宋大水，鲁人吊之曰：“天降淫雨，害于粢盛，延及
君地，以忧执政，使臣敬吊。”宋人应之曰：“寡人不仁，斋
戒不修，使民不时，天加以灾，又遗君忧，拜命之辱。”孔
子闻之曰：“宋国其庶几矣。”弟子曰：“何谓？”孔子曰：“昔桀
纣不任其过，其亡也忽焉；成汤文王知任其过，其兴
也勃焉，过而改之，是不过也。”宋人闻之，乃夙兴夜寐，
吊死问疾，戮力宇内，三岁年丰政平。乡使宋人不闻
孔子之言，则年谷未丰而国家未宁。《诗》曰：“弗时仔肩，
示我显德行。”